Peter Skaarup (DF), 2000-05-24:
Jeg kan forstå på hr. Arne Melchior, at det ikke var muligt for hr. Arne Melchior på det lille minut, der var til at tale, at forklare, hvorfor CD ikke ville give mulighed for, at de oplysninger kom frem, sådan at Dansk Folkeparti og andre partier, der måtte ønske at stille ændringsforslag, kunne stille sådanne ændringsforslag.
Jeg kan sige til hr. Arne Melchior, at så kan hr. Arne Melchior benytte sig af den mulighed, som jeg lige har benyttet mig af, nemlig at få ordet her i anden runde, hvor der er lidt bedre tid til at forklare, hvad det er, man mener.
Vi må nok sige i Dansk Folkeparti, at det er under al kritik, at hr. Arne Melchior og andre muligvis ikke vil tillade - det ser sådan ud, men det får vi at se senere i dag under behandlingen - at de oplysninger, som Folketinget selvfølgelig skal have for at kunne stille de relevante ændringsforslag, kommer frem.
Det er jo ikke nogle oplysninger, som er helt almindelige.
Det er nogle oplysninger, der er nødvendige for, at vi kan stille ændringsforslag, og det er meget sjældent, at ministre eller et flertal i Folketinget nægter partier at få oplysninger frem, så de kan stille ændringsforslag. Man behøver ikke at stemme for ændringsforslagene, man behøver ikke at forholde sig positivt til ændringsforslagene, men det, det handler om, er, at partierne overhovedet kan få mulighed for at stille ændringsforslag, at vi overhovedet kan få de oplysninger, der skal bruges til at stille ændringsforslagene.
Det er normalt under udvalgsarbejdet i Folketinget, at vi får de oplysninger frem, men dem vil hr. Arne Melchior åbenbart ikke give, dem vil Socialdemokratiet ikke give, dem vil Det Radikale Venstre ikke give.
Det vil en række andre partier herinde åbenbart ikke være med til, og det er egentlig uhyggeligt.
Det er egentlig antiparlamentarisk.
Det er udemokratisk, hvis noget er, og derfor har hr. Arne Melchior ikke ret i, at det her foregår på en demokratisk og parlamentarisk måde, for de principper, som vi arbejder efter herinde i Folketinget, bliver trådt under fode ved den behandling, som hr. Arne Melchior og andre giver partier, der ønsker at stille ændringsforslag.
Jeg har aldrig hørt noget lignende, at vi herinde i Folketinget ikke kan få de oplysninger, vi skal bruge til at stille ændringsforslag.
Det har jeg altså ikke hørt, men meget skal man åbenbart leve med her i Folketinget.
Så vil jeg også godt lige komme med et par enkelte kommentarer til et par af de andre partiers holdning under første runde af denne behandling af lovforslag nr. L 277.
Jeg hæfter mig ved, at De Konservative, uanset hvad de har sagt under forligsforhandlinger, uanset de bemærkninger, som hr. Søren Søndergaard kom med, i hvert fald er på vej i en mere rigtig retning efter vores opfattelse, når det gælder behandlingen af de her sager.
Det ser ud, som om De Konservative i hvert fald i forhold til nogle af ansøgerne ikke vil være med til at tildele dansk indfødsret, når de har begået grov kriminalitet, når det gælder personer, der ikke kan det danske sprog og sådan noget, og det hilser vi da helt sikkert velkommen i Dansk Folkeparti.
Vi må så bare sige, at i hvert fald ifølge betænkningen ender De Konservative med alligevel i den sidste ende at sige ja til tildelingen af de her 2.001 danske statsborgerskaber og 1.475 børn, der så også får dansk statsborgerskab som følge af lovgivningen.
Man er nødt til at melde mere klart ud fra De Konservatives side og stemme imod tildelingen af de her ca. 2.000 statsborgerskaber plus de ca. l.400 børn.
I Venstres væremåde i den her sag er der også lidt positive toner.
Venstre stemmer åbenbart stadig væk for forslaget, ligesom De Konservative også gør det.
Det kan vi ikke forstå i Dansk Folkeparti.
Men vi har set, at der er stillet 13 ændringsforslag af Venstre, der går ud på, at personer, der f.eks. har begået kriminalitet, bliver taget ud af forslaget.
Vi hilser da velkommen, at der nu er 13 ændringsforslag fra Venstre, men vi undrer os nok over, at et parti, der er med i et forlig, som bruger som argument hele tiden under de debatter, vi har herinde, at det er med i et forlig, med i et kontorcirkulære og derfor ikke kan gøre noget, begynder at stille 13 ændringsforslag til lovforslaget.
Det er da positivt nok.
Det er da glimrende set med vores øjne, at Venstre gør det, men der er da et eller andet rivravruskende galt i, at man er forligsparti, man laver aftaler, man bruger som argument for ikke at stemme for nogle af vi andres ændringsforslag, at man har en aftale, og så stiller man selv ændringsforslag.
Ja, jeg ved ikke, hvad justitsministeren siger til det, og hvad Socialdemokratiet og De Radikale siger til det, men det grænser da vistnok til forligsbrud.
Gør det ikke?
Vi kunne snakke længe om det her forslag.
Vi er altså, uanset hvad hr. Arne Melchior siger, grundlæggende af den opfattelse, at det her bliver behandlet uparlamentarisk og udemokratisk.